**ΕΙΣΗΓΗΣΗ ΜΑΝΟΛΗ ΠΑΓΚΑΛΟΥ**

Αγαπητοί φίλοι και φίλες,

Η σημερινή Συνέλευση συνήλθε για να συζητήσουμε το έργο μας στο 6μηνο που πέρασε, να ελέγξουμε αν η λειτουργία μας ήταν συμβατή με τις Αρχές μας, το Πρόγραμμά μας, τον Κανονισμό Λειτουργίας και να αξιολογήσουμε αν πετύχαμε στους στόχους που είχαμε θέσει στην προηγούμενη Συνέλευση της 29ης Μαρτίου 2015.

Στην τελευταία Συνέλευση, εκλέξαμε 5μελή Γραμματεία, με δύο αναπληρωματικά μέλη και 3μελή Οικονομική Επιτροπή, σε αντικατάσταση των προσωρινών οργάνων, που υπήρχαν ως τότε, και θεσμοποιήσαμε την τακτική Εβδομαδιαία Συνάντηση, στην οποία οι παρευρισκόμενοι συζητούσαμε τα ζητήματα που ανέκυπταν και λαμβάναμε αποφάσεις ή διορθώναμε λανθασμένες αποφάσεις, με διαδικασίες άμεσης δημοκρατίας.

Έτσι θωρακίσαμε τη λειτουργία μας μέσω τριών διαφορετικών, αλλά με κοινό υποσύνολο καταστατικών οργάνων:

Α) τη **Συνέλευσή** μας, που αποφασίζει για βασικές αρχές, τροποποιήσεις στο Πρόγραμμα της παράταξης και εκλογή οργάνων, υποψηφίων και επικεφαλής,

Β) την **Εβδομαδιαία συνάντηση**, που αποφασίζει για τρέχοντα ζητήματα και κατευθύνει την παράταξη μεταξύ δύο συνελεύσεων και

Γ) την **Γραμματεία** και την **Οικονομική Επιτροπή**, που ως βοηθητικά όργανα φροντίζουν για τα τεχνικά και οικονομικά ζητήματα, όπως κατάλογος μελών, σχέσεις με ΜΜΕ, σχέσεις με Μαζικούς Φορείς, τήρηση αρχείου, είσπραξη συνδρομών, εφόσον έχει αποφασίσει η Συνέλευση και άλλα παρόμοια.

Πριν προχωρήσουμε στην ανάλυση των συνθηκών, στις οποίες δραστηριοποιούμαστε, αξίζει να θυμηθούμε αποσπάσματα από τις δομικές μας αρχές, που εξακολουθούν να είναι αναρτημένες στο blog της παράταξης, για να βοηθήσουμε τη μνήμη όλων μας και να δούμε στον πυρήνα της δημοτικής μας παράταξης, της Ριζοσπασικής Ανατροπής.

1. Στο κείμενό μας, που τιτλοφορείται **ΠΟΙΟΙ ΕΙΜΑΣΤΕ,** αναφέρουμε: «*Είμαστε οι πολίτες αυτού του τόπου, που… Αγωνιζόμαστε για τη θεμελίωση μιας δημοτικής αρχής… που θα συμμετέχει ενεργά στους αγώνες των πολιτών… ενάντια στις πολιτικές των μνημονίων και του ανθρώπινου ευτελισμού…*».
2. Το Δεκέμβριο του 2013, στο κείμενο με **ΒΑΣΙΚΕΣ ΑΡΧΕΣ**, στο οποίο συλλέγαμε υπογραφές, δηλώναμε: «*…πιστεύουμε στα παρακάτω βασικά χαρακτηριστικά, που πρέπει να έχει ένα αυτοδιοικητικό σχήμα: Αντιμνημονιακά και ριζοσπαστικά, Δημοκρατικά, Οικολογικά και Περιβαλλοντικά, Ενίσχυσης κοινωνικών δομών και αλληλεγγύης, Αντιφασιστικά…»* και κλείναμε με κάλεσμα ως εξής «*… να βαδίσουμε μαζί αυτόν το δρόμο, με ανοιχτό και δημοκρατικό διάλογο, με κατανόηση στις διαφορετικές μας επιμέρους απόψεις, με ενωτικό πνεύμα και ειλικρινή διάθεση*».
3. Στη **ΔΙΑΚΗΡΥΞΗ** μας, στις 23/2/2014 δηλώναμε: «*… Η χώρα μας καταρρέει! Η τοπική αυτοδιοίκηση μέσα από τις νεοφιλελεύθερες πολιτικές των αλλεπάλληλων μνημονίων, που τόσο εύκολα υπογράφουν οι συνεργαζόμενες κυβερνήσεις την τελευταία τετραετία, έχει χάσει τα ουσιαστικά αυτοδιοικητικά της χαρακτηριστικά και με την ακραία μορφή λιτότητας πλήττεται βάναυσα… Συμπολίτισσες, συμπολίτες, κάτοικοι, επαγγελματίες και εργαζόμενοι της περιοχής μας, πρέπει να αντισταθούμε σε αυτήν την πολιτική!... Η δημοτική παράταξη Ριζοσπαστική Ανατροπή… εκφράζει την ανάγκη ανατροπής των ασκούμενων μνημονιακών πολιτικών που φτωχοποιούν την πατρίδα μας και τους κατοίκους της, διαλύουν το κοινωνικό κράτος και καταστρέφουν το μέλλον των νέων…*».
4. Τον Μάρτιο του 2014 συνυπογράψαμε με άλλους υποψήφιους Δημάρχους του βόρειου τομέα της Αττικής την **Αυτοδιοικητική Χάρτα 2014**, καταγράφοντας μεταξύ άλλων και την αναγκαία θεσμική μεταβολή με την κατάργηση του Νόμου Καλλικράτη και την διασφάλιση της οικονομικής και διοικητικής αυτοτέλειας της τοπικής αυτοδιοίκησης καθώς και τη λαϊκή συμμετοχή.
5. Στο **Πρόγραμμά** μας αναλύσαμε τις απαιτούμενες αλλαγές στο νομοθετικό πλαίσιο της τοπικής αυτοδιοίκησης και στον επίλογο των δεσμεύσεών μας επισημάναμε «*… την ισότιμη, δημοκρατική, πλουραλιστική συμμετοχή, με εξαίρεση στη συμμετοχή «ομάδων», «κινημάτων», «συλλογικοτήτων» και «παρατάξεων», που προβάλλουν ρατσιστικές απόψεις, φιλοναζιστικές και φιλοφασιστικές ιδέες*».

**Υφιστάμενες συνθήκες στο Δήμο μας**

Όπως είχαμε παρατηρήσει προ εξαμήνου ο Δήμαρχος Τάσος Μαυρίδης προσπάθησε να δείξει συναινετικό πρόσωπο, αλλά γρήγορα στην πράξη αποδείχθηκε ότι είτε δεν είχε πραγματικά τέτοια διάθεση είτε δεν κατάφερε να λειτουργήσει συναινετικά.

Παράλληλα, ανέκυψαν με μεγαλύτερη ένταση, εντός της παράταξής του, οι διαφορές που υφίστανται από την ανάληψη της Δημοτικής Αρχής, με διαγκωνισμός μετσξύ των μελών της.

Η μείζων Αντιπολίτευση εμφανίζεται στην ίδια περίοδο να χάνει τη συνοχή της και γενικά οι κοινές προσπάθειες παρατάξεων της αντιπολίτευσης να καταλήγουν σε συζητήσεις στην αίθουσα Διοικητικών Συμβουλίων και σε ανακοινώσεις και δηλώσεις στον τοπικό τύπο, χωρίς καμία περαιτέρω επικοινωνία ανοιχτά στην κοινωνία.

Συνεπώς, η κοινωνία συνεχίζει να βρίσκεται μακριά από τα αυτοδιοικητικά δρώμενα με κύρια ευθύνη της δημοτικής αρχής, αλλά και δική μας συνυπευθυνότητα αφού δεν πετύχαινε την κινητοποίησή της.

Ενδεικτικό της απαξιωτικής προς τους πολίτες λειτουργίας της Δημοτικής Αρχής είναι η συζήτηση, σε στενό πλαίσιο, για τον απολογισμό του 2014, γεγονός αντίθετο ακόμα και προς το Νόμο Καλλικράτη.

Τέλος, αξίζει να επισημάνουμε την προσπάθεια που κατέβαλε η δημοτική αρχή, για να μη πραγματοποιηθεί διαχειριστικός έλεγχος σε ένα από τα δύο νομικά πρόσωπα (ΚΟΙΠΑΠ) και στο δήμο, προσπάθεια που στηρίχθηκε και από συμβούλους της μειοψηφίας, που ανήκαν στην προηγούμενη δημοτική αρχή.

**Αξιολόγηση της δράσης μας:**

Καταφέραμε στην Εβδομαδιαία Συνάντηση να μαζευόμαστε γύρω στους 10 με 25 συναγωνιστές, όμως επιθυμούμε και επιδιώκουμε ακόμα υψηλότερη συμμετοχή, δείγμα της προσήλωσής μας στις αρχές της άμεσης δημοκρατίας.

Η παράταξή μας, εκτός από τις τοποθετήσεις των αιρετών στα θεσμικά όργανα, που τουλάχιστον για το Δημοτικό Συμβούλιο υπάρχουν σε δημόσια θέαση με τη βιντεοσκόπηση και ανάρτηση των συνεδριάσεων από τοπικό μέσο μαζικής ενημέρωσης, είχε τακτική εμφάνιση στα διαδικτυακά και τα έντυπα τοπικά μέσα.

Ανατρέχοντας στο blog της παράταξης μας βλέπουμε τα παρακάτω:

* Τον Απρίλιο, ο επικεφαλής της παράταξης απαντά σε ερωτήματα δημοσιογράφου για την Πράξη Νομοθετικού Περιεχομένου και τις καταθέσεις των αποθεματικών των ΟΤΑ στην Τράπεζα της Ελλάδος.
* Τον Μάιο, αναδημοσιεύσαμε την προεκλογική μας μελέτη για τη Διαχείριση των Απορριμμάτων,
  + κυκλοφορήσαμε ενημερωτικό Δελτίο Τύπου για την εκδίκαση στο Εφετείο Αθηνών αγωγής ιδιωτών για το Δάσος Μορέλλα και αντιπροσωπεία μας με επικεφαλής την Μαρίτα Κουρούπη, που είναι εντεταλμένο στέλεχος μας στην Διαπαραταξιακή Επιτροπή Δασών, παρευρέθηκε στα Δικαστήρια.
  + Απαντήσαμε σε δημοσιογραφικά ερωτήματα για τη Διαχείριση Απορριμμάτων,
  + συμμετείχαμε σε Κοινή Δήλωση τεσσάρων επικεφαλής παρατάξεων της αντιπολίτευσης, για το Ο.Τ. 25α’ Πεύκης και
  + ο επικεφαλής απάντησε σε δημοσιογραφικά ερωτήματα για το Οικόπεδο Πέρρου και για το πρόγραμμα της Θερινής Δημιουργικής Απασχόλησης των παιδιών.
* τον Ιούνιο ο επικεφαλής παραχώρησε συνέντευξη εφ' όλης της ύλης, με την ευκαιρία ενός χρόνου από τις Δημοτικές εκλογές και
  + σχολιάσαμε την κινητοποίηση των περιοίκων για το Οικόπεδο Πέρρου.
* τον Ιούλιο απαντήθηκαν δημοσιογραφικά ερωτήματα, σχετικά με το Δημοψήφισμα και τη θέση των επικεφαλής των δημοτικών παρατάξεων και
  + σχετικά με την εκτός νόμιμων διαδικασιών πρόσληψη παιδιάτρου στο ΚΟΙΠΑΠ,
  + εκδόθηκε κοινή ανακοίνωση οκτώ δημοτικών συμβούλων (πέντε της πλειοψηφίας και τριών επικεφαλής παρατάξεων της μειοψηφίας) για την αναγκαιότητα διαχειριστικού ελέγχου στο ΚΟΙΠΑΠ και
  + την ίδια μέρα απαντήθηκαν δημοσιογραφικά ερωτήματα σχετικά με την ανθρωπιστική κρίση.
* Το Σεπτέμβρη, παραχωρήθηκε συνέντευξη εφ’ όλης της ύλης από την Δημοτική Σύμβουλο Εύη Παπαδημούλη,
  + απαντήθηκαν από τον επικεφαλής δημοσιογραφικά ερωτήματα σχετικά με την λειτουργία της παράταξής μας και
  + συμμετείχαμε στην συνάντηση τεσσάρων επικεφαλής παρατάξεων της μειοψηφίας με τον Αντιπεριφερειάρχη Βόρειου Τομέα Γιώργο Καραμέρο, με θέματα ημερήσιας διάταξης τα έργα στο Δημοτικό Στάδιο Πεύκης, την δυνατότητα αποπληρωμής από την Περιφέρεια του 30% του εναπομείναντος υπολοίπου του έργου του κολυμβητήριου στο ΟΤ9 της Λυκόβρυσης και τις εξελίξεις στη διαχείριση των Απορριμμάτων.
* Τέλος, φωτογραφήσαμε την κατάσταση του Δημοτικού Σταδίου Πεύκης, αντιμετωπίσαμε την προωθούμενη προγραμματική σύμβαση του ΠΕΑΠ με το Δήμο Αμαρουσίου και προχωρήσαμε σε συναντήσεις του επικεφαλής της Παράταξης Μανόλη Πάγκαλου και του μέλους του Διοικητικού Συμβουλίου του ΠΕΑΠ Γιώργου Χαραλάμπου με θεσμικούς παράγοντες του Αθλητισμού στην Γενική Γραμματεία Αθλητισμού και στην Περιφέρεια Αττικής.

Παράλληλα προς τις ενέργειές μας, υπήρξαν και προβλήματα στη λειτουργία μας, που θεωρητικά μπορούν να λυθούν εύκολα εφόσον δεσμευθούμε όλοι μας:

Α) Η πολιτική συγκυρία και η υπογραφή του 3ου μνημονίου, οδήγησαν σε πολιτική διαφοροποίηση πολλούς φίλους μας και οιωνεί αποπροσανατόλισε την παράταξη, στην οποία εμφανίσθηκε αρνητική εσωστρέφεια,

Β) Δημόσιες τοποθετήσεις, που παρουσίαζαν επιεικώς λανθασμένη εικόνα για την λειτουργία της παράταξης και τον επικεφαλής της, βάρυναν σε επικίνδυνα όρια τις σχέσεις μας και

Γ) Η λύση του παραχωρητηρίου που είχε συνομολογηθεί στον Πολυχώρο Δαγκλή 12, προσέθεσε το λιθαράκι της στην, επιεικέστατα, άβολη συγκυρία.

Το τελευταίο πρόβλημα ήδη μερικώς επιλύθηκε μετά την αίτηση μας στον Δήμο για παραχώρηση γραφείου και την αποδοχή χρήσης περιορισμένου χώρου στο Πολυϊατρείο Λυκόβρυσης.

Τα υπόλοιπα, απευκταία μεν αλλά πραγματικά, ανακύπτουν εύκολα σε μια συλλογικότητα, η δε λύση τους αφενός στηρίζεται στην κοινή παραδοχή των διατυπωμένων βασικών αρχών κάθε συλλογικότητας και αφετέρου στην αναγκαία συγκράτηση των προσωπικών αντιθέσεων.

**Είναι δεδομένο, και χιλιοειπωμένο, ότι στην δημοτική μας παράταξη έχουν θέση όλοι όσοι αποδέχονται τις Αρχές, το Πρόγραμμα και τον Κανονισμό λειτουργίας, ανεξάρτητα από την πολιτική τοποθέτηση τους.**

Προ εξαμήνου θέσαμε τρεις προτεραιότητες:

1. Την διαρκή και ποιοτικότερη παρέμβαση μας στην κοινωνία, δεχόμενοι ότι ζητούμενο είναι η ύπαρξη ευπρόσωπης, σαφώς μεγαλύτερης από την υπάρχουσα, ομάδας μελών αποδεκτών από την κοινωνία, διαχυμένων μέσα στις συλλογικότητες της πόλης μας.
2. Την ανάπτυξη της συνεργασίας με μέλη της κοινωνίας, φορείς και συλλογικότητες, τονίζοντας ότι επιτυχία θεωρούμε την όσο το δυνατόν μεγαλύτερη συσπείρωση δημοτικών συμβούλων σε κοινές προσπάθειες παρέμβασης και επίλυσης προβλημάτων, με όρους ισοτιμίας και σεβασμού των όποιων διαφορετικών επιμέρους απόψεων υφίστανται.
3. Την ιδιαίτερη ενίσχυση της επικοινωνίας μας με την κοινωνία, με ανοιχτές συγκεντρώσεις και συζητήσεις στις γειτονιές, με συμμετοχή μας σε τοπικούς φορείς και ισχυροποίηση της έντυπης επικοινωνίας.

Εννοείται ότι όλα αυτά δεν ήταν στόχοι εξαμήνου αλλά πολύ ευρύτερου χρονικού διαστήματος, αξίζει όμως να δούμε αν κάναμε κάτι και μέχρι ποιο βαθμό.

1. Η παρέμβασή μας στην κοινωνία δια ζώσης ήταν ανύπαρκτη, συνεπώς πρέπει να βρούμε τα αίτια και να διορθώσουμε τις ενέργειές μας.
2. Δεν καταφέραμε να δημιουργήσουμε επικαιροποιημένο αρχείο μελών, αδυναμία που βαρύνει όχι μόνο τη Γραμματεία και τα μέλη της, αλλά επιπλέον τον επικεφαλής, που δεν το έθεσε με μεγαλύτερη πίεση.
3. Ως προς τη συνεργασία με άλλους φορείς, αποδεικνύεται ότι εκτός από τη διάθεσή μας χρειάζεται μεγαλύτερη ενεργητικότητα. Εν προκειμένω στο εξάμηνο που πέρασε είχαμε αρκετές προσπάθειες κοινής δράσης με άλλες δημοτικές παρατάξεις, με επιφανειακή κατάληξη όπως έχει ήδη αναφερθεί.
4. Στην προσπάθεια μας να υλοποιήσουμε την τακτική ενημέρωση των συμπολιτών μας, η Εβδομαδιαία Συνάντηση δημιούργησε ομάδα μελέτης για την τακτική έκδοση εντύπου. Μετά από πολλές συνεδριάσεις της ομάδας, συλλέχθηκαν δεδομένα για την δυνατότητα έκδοσης εντύπου και εντός των επόμενων ημερών ολοκληρώνεται μελέτη.

Λίγα λόγια για τη λειτουργία της 5μελούς Γραμματείας, η οποία δεν κατάφερε να αρθεί στο ύψος των περιστάσεων, παρά τις υπεράνθρωπες προσπάθειες της συναγωνίστριας Φανής Καραντσιούνη. Άποψή μου παραμένει ότι αν υπάρχουν τακτικά μέλη της Γραμματείας, που πιστεύουν ότι δεν έχουν τον απαιτούμενο χρόνο ενασχόλησης ας το δηλώσουν για να αντικατασταθούν από τα δύο αναπληρωματικά μέλη, μέχρι τη Συνέλευση του Μαρτίου, οπότε θα υπάρξει και εκλογή νέων οργάνων.

Τέλος, σχετικά με τις προτεραιότητες της επόμενης περιόδου, παράλληλα με όσα προαναφέρθηκαν θεωρώ ιδιαίτερα σημαντική την ενασχόληση μας με τρία επιπλέον ζητήματα:

1. Το τοπικό σχέδιο διαχείρισης απορριμμάτων σε σχέση με τον χώρο διαχείρισης ανακυκλώσιμων υλικών και διαμόρφωσης πράσινων σημείων συλλογής ογκωδών ειδών και συσκευών, με πιθανότητα επαναχρησιμοποίησης των,
2. Ανάπτυξη προγραμματικών θέσεων σχετικά με τους Δημοτικούς Αθλητικούς χώρους, τον μαζικό αθλητισμό και τους τοπικούς αθλητικούς συλλόγους και
3. Τη συμμετοχή μας σε κινηματικές διαδικασίες για την προάσπιση της κοινωνίας και την αποτροπή εκποίησης κατοικιών μέσω πλειστηριασμών.

Λυκόβρυση, 1η Νοέμβρη 2015